Rukometaši Hrvatske dočekuju BiH: Braća Karačić jedan protiv drugog

Današnja prijateljska rukometna utakmica između Bosne i Hercegovine i Hrvatske u okviru Croatia Cupa u Poreču ponudit će nam i novi dvoboj braće Ivana i Igora Karačića.

Prvi put su jedan protiv drugog u reprezentacijama igrali na Svjetskom prvenstvu u Kataru 2015. godine kada je Hrvatska u grupi pobijedila BiH 28:21, a tada je Igor briljirao i bio najbolji igrač na parketu.

Hrvatski rukometaš sada igra za poljski Kielce, prošle godine je s Vardarom osvojio naslov evropskog prvaka, dok tri i po godine stariji Ivan igra u Izraelu za Maccabi Rishon od 2016. godine.

“Prvi put kad smo igrali jedan protiv drugog možda je bilo malo čudno, ali sada više ne. Mi smo profesionalci i na terenu se tako i ponašamo. Roditelji kao roditelji, samo se boje povreda, a rezultat se ostavlja po strani”, rekao je Igor Karačić za 24sata.hr.

Karačići su sportska porodica, a kada igraju Ivan i Igor jedan protiv drugog, posebno je raspoloženje u porodičnoj kući u Mostaru, gdje se otac Ante i majka Ankica ne odvajaju od TV-a.

“Suprugu je uvijek strah povreda, ona moli Boga da obojica s terena izađu zdravi i da ne idu baš puno jedan na drugog na parketu. Ja se isto molim da ne bude povreda, ali ipak sam malo više za ‘muški fajt’”, rekao je Ante Karačić.

Braća u različitim dresovima reprezentacija, priča je to koja je zaintrigirala mnoge u Europi.

– Danska tv-stanica je radila prilog o tome. Mislili su da smo u nekoj zavadi, nisu ljudi mogli razumjeti da se tako nešto može dogoditi. Njima je to neobično, nama je normalno. Ljudi teško razdvajaju neke stvari – rekao je prije nekoliko godina Ivan.

Danas će braća pokušati nadigrati jedan drugog a susret je na rasporedu u 16:50 sati uz direktan prijenos na hrvatskom RTL-u.